

ÅRSMELDING FROL FRIIDRETT 2017



Trener Rolf Eriksson t.v. med laget som deltok på Olavsstafetten



**ÅRSMELDING FROL FRIIDRETT 2017**

**STYRETS SAMMENSETNING**

Leder: Eli Kristin Johansen

Sportslig leder: Rolf Eriksson

Sekretær: Kathrine Engen

Kasserer: Hallgeir Aspli

Styremedlem: Bente Kjønstad

Styremedlem: Mette Kilskar

## STYRETS ARBEID

Det er avholdt 4 styremøter og 1 møte ang. friidrettskolen. I tillegg har det vært møter i forbindelse med arrangementene. Styrets arbeid har hatt ansvar for planlegging, koordinering og gjennomføring av arrangement.

## Videre har styret vært representert i styremøter i hovedlaget i Frol IL og kretsens møte.

## VURDERING AV AKTIVITET I FORHOLD TIL MÅL

Det har vært en prioritert oppgave å gi et attraktivt trenings- og konkurransetilbud til alle som ønsker å drive med friidrett. Aktiviteten er blitt større og bedre organisert. Sportslig leder Rolf Eriksson har også i år gjort en spesielt god jobb i forhold til etablering av stabilt treningstilbud til utøverne og samarbeid med krets og Verdal fik, gjennom både sommer og vintersesongen.

**AKTIVITET**

**Sportslig utvalg har bestått av:** Bendik Holt, Bente Kjønstad, Mette Kilskar, Rolf Eriksson

**Friidrettsskolen**

Friidrettsskolen ble gjennomført over 5 treninger, og ble avsluttet med et uhøytidelig stevne. Til sammen deltok 30 deltakere og med Bente Kjønstad og Rolf Eriksson som primus motor. Dette er et populært tilbud der barn fra 8-12 år får prøve ulike grunnleggende friidrettsøvelser.

**Fellestrening**

Vinteren 2017 har vi hatt tre ukentlige fellestreninger, mandag og torsdag i Trønderhallen og lørdager i Steinkjerhallen. Treningene i Steinkjerhallen er et tilbud gjennom Nord-Trøndelag friidrettskrets. I sommer har det vært to ukentlige fellestreninger på Moan. Alle fellestreningene foregår i samarbeid med Verdal friidrettsklubb, og til sammen deltar mellom 5 og 10 utøvere på disse treningene. Noen utøvere er også fulgt opp utenom de faste treningene.

 Nora Oline har vært ivrig utøver gjennom hele sesongen og hatt en flott sportslig utvikling

**IDRETTSLIGE PRESTASJONER**

Tre jenter har gjort seg spesielt bemerket:

**Ane Skjetne** 13 år: Hun har deltatt i 7 utendørs stevner med til sammen 11 starter (60m, 200m og 600m) – og vunnet samtlige! I tillegg ble hun kretsmester i terrengløp.

**Nora Oline Bjørvik Flatås**, 15 år. Har hatt en fin sesong med bl.a. KM gull samt sølv i

Midt-Norsk mesterskap i favorittøvelsen tresteg. Persen på 10,23 gir 8. plass på norgesstatistikken J 15 år. Deltok også i UM på Fana stadion

**Kine Myhre 19 år.** Hun satte fin ny pers på 800m med 2.22.32. Det kvalifiserte til deltakelse i Junior NM, hvor hun kom på 11. plass. Hun deltok også i UM, hvor hun bl.a. kapret en bronsemedalje på 2000m hinder.

På guttesiden er det spesielt en italiener som har utmerket seg:

**Imiliano Vuillermoz,** 18 år, har tilbrakt ett år på Levanger vdg., og deltatt både på fellestreningene og i konkurranser for Frol il. Bl.a. deltok han i UM innendørs i Bærum, og oppnådde 5. plass i både lengde og tresteg. Han rakk også å bli kretsmester i tresteg før han dro tilbake til Italia.

**Hallgeir Aspli (23 år)** må også nevnes. Han hevder seg meget godt i lengre løp utenfor bane, med spesielt gode resultater i motbakkeløp. Han har også vært en viktig brikke på Frols stafettlag i både Levangerstafetten og Olavstafetten.

**ARRANGEMENT**

Til tross for få aktive utøvere i klubben, har vi også i år hatt stor aktivitet på arrangement-siden. Dette er mulig når det er trofaste funksjonærer som stiller opp.

* **Friidrettskole**
* **Tinestafetten** med 102 påmeldte lag med Rolf Eriksson som leder for arrangementet
* **Moanstevne** i juni og august
* **Levangerstafetten,** 12.gang Frol arrangerer
* **St.Olavsloppet*:***Frol stilte også i år med til sammen nærmere 80 funksjonærer over to dager. Det er et stort løft å skaffe så mange funksjonærer og Tor Klevmo gjorde nok en gang en heroisk innsats for å få i land et utmerket arrangement. I år ble det dessverre ingen stafettlag fra Frol IL.
* **Folkeløpet**: Friidrettsavdelingen var også i år teknisk arrangør av "Folkeløpet" på Røstad. Dette er et flott lavterkel-tilbud for hele familien og et utfordrende løp for aktive løpere. Løypen ligger i et nydelig område på Røstad.

 

Bildene over: Ivrige Fredrik Ukkelberg under Levangerstafetten. Stevne på Moan viser stor aktivitet og spente foreldre.

**DUGNADER**

* Skånesfjæra – rydding av søppel
* Registrering av utstyr på Moan

**REPRESENTASJONER:**

Leder deltar på styremøter i hovedlaget

Olav Aspli er kasserer i St. Olavsloppet

**AVSLUTNING**

Friidrettsavdelingen har få aktive løpere, men de som er med utmerker seg med gode prestasjoner. Dette ser vi spesielt på jentesiden, og det er viktig å kunne følge opp ungdommer som er interessert og viser potensiale. Her har Rolf vært en stor pådriver. Gjennom friidrettsskolen opplever vi at det er bra oppslutning i spesielt de yngste klassene, og det er dermed et stort potensiale for rekruttering, men det er mange andre sportsgrener å konkurrere med.

Avdelingen har bidratt i arrangement der hele befolkningen kan delta. Her kan vi nevne både Levangerstafetten og St. Olavsloppet og ikke minst Folkeløpet. Vi tenker at det er gode arena for å slå et slag for folkehelsa, og gleden og iveren barn helt ned i 1-2årsalderen viser, når de krysser målstreken og får medalje om halsen er artig å sjå.

Vi må rette en stor takk til seniorene i avdelinga som trofast møter opp på arrangementene som måldommere, tidtakere og vakter. Uten denne ressursen hadde det vært tynt i rekkene.

Levanger 26.02.2018

Eli Kristin Johansen, leder